Kim Andersen (V), 2007-01-18:
Jeg skal med det samme sige, at Venstre ikke kan støtte beslutningsforslag nr. B 48, fremsat af Socialdemokratiet, SF og Det Radikale Venstre, om et loft over fradragsmulighederne for pensionsindbetalinger til pensionsordninger med løbende udbetaling.
Vi har den opfattelse i Venstre, at det er godt at have et samfund med en høj grad af opsparing til egen alderdom.
Det er godt for den enkelte, og det er godt for samfundet.
Det er godt for den enkelte i den forstand, at det giver tryghed og vished, at man selv har indflydelse på at lægge niveauet for den velstand og den tilværelse, man kan opretholde efter sin pensionering.
Og det er godt for samfundet, fordi det sikrer, at der er en større andel af befolkningen, som ikke er afhængig af sociale ydelser og offentlig understøttelse.
Jeg vil gerne slå fast, at vi herhjemme har et, synes jeg, relativt udbygget pensionsordningssystem karakteriseret ved tre pensionssøjler.
Den første indeholder de offentlige sociale pensioner, herunder folkepensionen og f.eks. den lovbaserede ATP-pension.
Derudover har vi en anden søjle, som omfatter arbejdsmarkedspensionen, både de pensioner, som er aftalt i overenskomsterne, og dem, som er aftalt mellem firmaet, ansættelsesstedet og den enkelte.
Og så har vi endelig den tredje søjle, nemlig den individuelle pensionsordning, som er den, vi taler om her.
Det er ordninger, som kan tegnes både i forsikringsselskaber og i pengeinstitutter, og som giver borgerne mulighed for at sikre sig individuelt; fordi man måske er kommet sent i gang med at indbetale til en pensionsordning; fordi man har været selvstændig og derfor måske ikke har haft de økonomiske muligheder for tidligere at komme i gang med pensionsindbetalinger; ordninger, som i det hele taget tager højde for, om man har været i en erhvervs- eller livssituation, så man ikke umiddelbart har pasM042s30083108tojo.fm Page 3045
Thursday, April 19, 2007 5:07 PM set ind i arbejdsmarkedspension eller firmaaftale eller i de sociale ordninger.
Vi er tilhængere af det pensionssystem, vi har nu.
Vi er store fortalere for, at vi har gode pensionsordninger, og at borgerne bruger pensionsordningerne.
Det, at man kan indbetale til en pensionsordning med løbende udbetaling med mere end 100.000 kr. om året, er på ingen måde et skattehul.
Det er en retsregel og en fradragsmulighed, som har eksisteret i rigtig mange år, også i de år, hvor vi havde en SR-regering.
Det er trods alt ikke mere end godt 5 år siden, vi havde det, og vi skal huske på, at vi har haft det.
Hvis nogen har lidt vanskeligt ved at erindre, hvordan det var, skal jeg kort genopfriske hukommelsen.
Det var dengang, vi fik en ny skatte- eller afgiftsstigning om måneden.
Det er ikke mere end 5 år siden, at vi havde SR-regeringen.
Men da havde vi altså også disse regler, og dem ønskede den daværende SR-regering ikke at ændre på.
Vi skal også huske på, at det er med til at sikre, hvilket skatteministeren også var inde på, at der er en større gruppe af befolkningen, som siden hen er undtaget for at skulle have sociale ydelser.
Endelig er der jo ikke tale om noget provenutab for det offentlige, jævnfør beregninger fra Skatteministeriet sidste år og fra Finansministeriet.
Der er alene tale om, at man, hvis man lagde et sådant loft og det i det hele taget ville have en effekt forstået på den måde, at folk så ikke bare fordelte deres indbetalinger på over 100.000 kr. over flere år, så kunstigt ville fremrykke en skattebetaling frem for at få den på det naturlige tidspunkt, hvor den kommer til udbetaling, og hvor den bliver beskattet.
Venstre kan derfor ikke støtte dette opportunistiske og usaglige forslag fra Socialdemokratiet, SF og Det Radikale Venstre.
Vi anser det for at være direkte skadeligt for det gode pensionsordningssystem, vi har her i landet.